Tovukol (Lemmus lemmus)

Tovukol (Lemmus lemmus) tir tana moukolafa katca ke Lemmus oxi vey Cricetidae yasa ( Muroidea veyyasa, Arvicolinae volveyyasa ) ke RODENTIA veem ( MYOMORPHA volveyveem ). Gan Linnaeus bak 1758 taneon zo pimtayar.

 Pimtara 
 Bula wan tir  
Mali konaka decemda, kontan kareizud da tovukol ( sebadadunolam ke lentekafa patecta ) va granafa lamara rekolon kotaskid, i va lamara ton donafa ksera ko bira ok kuksa tenuwed. Geltruca nutir amidapafa ! Tire jontika tovukolinda blisa koe gola ke Arktika welfa va mil giltireem me dikid. Balte kota bak lanyona tanda tujontikaweper aze riwe kotron griawir. Numen tovukolafa sanelia va akenafa otarura nedid. Lazava wan tid bula. Rugaf tovukol ( Lemmus lemmus ) ikwe tovukol ke Norga, male Norga kale Kola dega koe Rossia tigir ; to int va vunda ke ksera nekiyir. Tandeon, bat sebadadunol irubaxoarur : idulugalon va abdackafo xo ginobar ; fentugalon moe rodaxo loon tigir. Nume soluma-mon belon giliziwer. Voxen viele dunolota laumar, pune batcoba kaliapon zo katcalar kiren tovukol kene uzda ok kovoon ice toloya voa va sint avplekud kore kot sulem olkon skoyar. Grupujecked numen va lanyon rempujes va mantackafa uzda rowit. Voxen lanyon me tid lieke deksaf numen jontik wizuwed. Bata waltasa wizura gu ksera zo artazukayar...

Bak batyona tanda ke saneliafa divroidara, sinka kalion puskewer numen tovukol va gubefo tigixo gobulud. Jontik sulem bal bata aneyara va warzafo mulexo di xonuked, numen batcoba ape tir xanta ke nega icde granafa lamara.

 Idulafa nendaxanya  
Nekev vaf myot, nenda-tason va fentugalafa nustaca, lev noldacipia vafa vas konake sanoye decemeametre, tovukol va int gikosuxedar. Mil sebadadunolam va toyafa begama kum colk is werdki vegedur ; aneyatason va sinka, va lupaxama dere suxar. Bata levedafa kruldera osk gu fent is suka voxosk gu jontik wivgasik dum lakroda dem aultap is noldafa bugimoda is naelaf bresitol nendar.

 Vexala dem apteem 
Sedme Mammal Species of the World (siatos ke 2005), bata katca tir aptiskafa.

 Pulasa vuestexa is xantaza 
 (en) vuest- : Mammal Species of the World (v- 3, 2005) : Lemmus lemmus (Linnaeus, 1758)
 (en) vuest- : CITES : Lemmus lemmus
 (en) vuest- : UICN : katca Lemmus lemmus (Linnaeus, 1758)
 (en, fr) vuest- : ITIS : Lemmus lemmus (Linnaeus, 1758)
 (en) vuest- : Tree of Life Web Project : Lemmus lemmus
 (en) vuest- : Catalogue of Life : Lemmus lemmus (Linnaeus, 1758)
 (en) vuest- : Paleobiology Database : Lemmus lemmus (Linnaeus, 1758)
 (en) vuest- : Animal Diversity Web : Lemmus lemmus
 (en) vuest- : NCBI : Lemmus lemmus
 Ara vuestexa 
 Tovukol (Lemmus lemmus) dene Wikispecies

 Kotavafa vuestesa xantaza 
 Kotava winugaf moukolaf ravlemak (Kotava, Latinava, 2019)
 Tovukol dene www.europalingua.eu


Tovukol (Lemmus lemmus)
Tovukol (Lemmus lemmus)
Tovukol (Lemmus lemmus)